作者:葛長庚
標題:賀新郎
內容:靜看春容瘦。未清明、荼䕷避席，薔薇出晝。花裡流鶯罵桃李，似與東風管句。怕虛度、蘭亭時候。我也別來天上夕，向年時、感嘆湖山舊。舊日事，君知否。玉皇駕出清都曉。就御前、三千神女，指麾八九。化作花神下人世，如把粉團搦就。又一似、玉盤在手。莫是蕊珠親付屬，教小心、勸我杯兒酒。也只得，為陪笑。